P. Prokopovič, minister dopravy, pôšt a telekomunikácií SR: (2005-06-30):
Malé letiskové spoločnosti boli založené 13. decembra 2004 z častí majetku bývalej príspevkovej organizácie Slovenskej správy letísk, v rozsahu samostatných účtovne oddelených organizačných zložiek spôsobom určeným zákonom č. 136/2004 Z. z. o letiskových spoločnostiach a o zmene a doplnení zákona č. 143/1998 Z. z. o civilnom letectve a o zmene a doplnení niektorých zákonov v znení zákona č. 37/2002 Z. z. Tieto akciové spoločnosti vznikli 1. januára 2005 zápisom do príslušných obchodných registrov. Ide o akciové spoločnosti so 100-percentnou majetkovou účasťou štátu, kde v jeho mene koná Ministerstvo dopravy, pôšt a telekomunikácií SR. Vláda Slovenskej republiky svojím uznesením č. 447 zo dňa 8. júna 2005 schválila návrh spôsobu riešenia prevodu častí majetkových účastí štátu na podnikaní letiskových spoločností bezodplatne na vyššie územné celky a mestá. Malé letiská zaradila do zoznamu majetkových účastí štátu na podnikaní iných právnických osôb, 66-percentnú majetkovú účasť štátu na podnikaní spoločnosti Letisko Poprad-Tatry, majetkovú účasť štátu na podnikaní spoločnosti Letisko Piešťany, 33-percentnú majetkovú účasť štátu na podnikaní Letisko Sliač, 66-percentnú majetkovú účasť na podnikaní spoločnosti Letisková spoločnosť Žilina. V zmysle citovaného uznesenia vlády ide o bezodplatný prevod vyššie uvedených majetkových účastí štátu takto: - Letisko Poprad-Tatry, a. s., v pomere 25 % na Prešovský samosprávny kraj, 25 % na mesto Poprad a 16 % na mesto Vysoké Tatry, - Letisko Piešťany v pomere 33 % na Trnavský samosprávny kraj a 33 % na mesto Piešťany, - Letisko Sliač v pomere 17 % na Banskobystrický samosprávny kraj a 16 % na mesto Zvolen, - Letisková spoločnosť Žilina, a. s., v pomere 33 % na Žilinský samosprávny kraj a 33 % na mesto Žilina. Vláda Slovenskej republiky svojím uznesením č. 708/2004 schválila zaradenie celej majetkovej účasti štátu na podnikaní akciovej spoločnosti Slovenské aerolínie, a. s., do zoznamu majetkových účastí štátu na podnikaní iných právnických osôb a zároveň poverila predsedu vlády predložiť zaradenie majetkových účastí štátu na prerokovanie Národnej rade Slovenskej republiky. Spoločnosť Slovenské aerolínie pôsobí na trhu leteckej dopravy od roku 1996. Pôvodný projekt založenia tejto leteckej spoločnosti počítal, že ako národný letecký dopravca napomôže rozvoj trhu leteckej dopravy na Slovensku. Zámerom bolo nahradiť prázdne miesto na trhu po rozpade bývalej republiky, pretože pôvodný národný letecký dopravca ČSA bol prevedený do vlastníctva Českej republiky. Spoločnosť však následne nebola dostatočne kapitálovo vybavená na realizáciu rozvojových programov. To bola jedna z hlavných príčin záporných hospodárskych výsledkov, ktoré sa nepodarilo ani v nasledujúcich rokoch zvrátiť. Táto skutočnosť sa premietla aj do viacerých zmien v akcionárskej štruktúre tejto spoločnosti. Keďže sa vláda Slovenskej republiky vo svojom programovom vyhlásení prihlásila k plne liberalizovanému trhu dopravy na Slovensku, predkladá sa na rokovanie do Národnej rady návrh na zaradenie celej majetkovej účasti štátu v tejto spoločnosti do zoznamu majetkových účastí štátu na podnikaní iných právnických osôb zahrnutých do privatizácie. Predaj uvedenej majetkovej účasti štátu sa uskutoční formou výberového konania vopred určenému záujemcovi, resp. strategickému investorovi, ktorý preukáže finančnú spôsobilosť zrealizovať a udržať rozvojový podnikateľský plán. Ďakujem pekne.